**Hľadáme expertov/expertky do národného projektu**

Úrad splnomocnenca vlády SR pre rozvoj občianskej spoločnosti hľadá skúsených expertov/expertky do pripravovaného národného projektu zameraného na výskum neziskového sektora.

**Miesto výkonu práce:** Bratislava

**Spôsob výkonu práce:** dohoda o vykonaní práce podľa harmonogramu projektu

**Opis pracovnej pozície:**

Hľadáme odborníka/odborníčku s dlhoročnými skúsenosťami v jednej z nižšie uvedených všeobecne prospešných oblastí alebo s pôsobením v akademickom prostredí. Jeho/Jej úlohou je posudzovať analýzy a iné výstupy na projekte spolupracujúcich analytikov/analytičiek (seniorov a juniorov) v danej oblasti, poskytovať im konzultácie, rady alebo oponentúru. Expert/Expertka  je v projekte súčasťou sektorovej rady, pričom zároveň môže byť aj členom/členkou odbornej projektovej rady. Pracuje na projektových aktivitách s požadovaným vysoko expertným prínosom a skúsenosťami v oblasti výskumu neziskového sektora a občianskej spoločnosti. Garantuje výsledky analýz a spracovávania dát za jednu z 10 všeobecne prospešných oblastí.

**Opis pracovných činností:**

* analyzuje získané a spracované dáta,
* tvorí vysokú pridanú hodnotu vynášaním úsudkov, návrhov a odporúčaní,
* poskytuje konzultácie seniorom a junior analytikom/analytičkám,
* zodpovedá za priradený sektor (sektorovú radu) a za návrhy a odporúčania na usmerňovanie nových verejných politík,
* prenáša informácie zo zverenej sektorovej rady smerom k Odbornej projektovej rade (vysvetľuje výstupy, návrhy a stanoviská),
* sprostredkováva spätnú väzbu od Odbornej projektovej rady smerom k ostatným členom/členkám zverenej sektorovej rady.

**Všeobecne prospešné oblasti:**

1. oblasť kultúrnych a duchovných hodnôt,
2. oblasť životného prostredia,
3. oblasť ľudských práv,
4. oblasť zdravia,
5. oblasť sociálnych služieb a sociálnej pomoci,
6. oblasť vzdelávania,
7. oblasť vedy, výskumu a vývoja,
8. oblasť športu a telovýchovy,
9. oblasť dobrovoľníctva,
10. oblasť rozvojovej spolupráce a humanitárnej pomoci.

**Podmienky a osobnostné predpoklady a zručnosti:**

* Prax v odbore min. 15 rokov.
* Zodpovednosť, komunikatívnosť, samostatnosť, flexibilita a spoľahlivosť.
* Schopnosť analyzovať a riešiť problémy.
* Osobné nasadenie, odolnosť voči stresu.
* Analytické, štruktúrované myslenie.

V prípade, ak Vás ponuka zaujala, posielajte svoje CV a motivačný list na maria.milkova@minv.sk